30. ročník Bienále ilustrácií Bratislava – ocenení ilustrátori na BIB 2025 

Jubilejný 30. ročník Bienále ilustrácií Bratislava je, ako už tradične každý ročník, prehliadkou toho najlepšieho, čo vo svete ilustrácií detských kníh vzniklo za posledné dva roky. Tohtoročného Bienále sa zúčastnilo 291 ilustrátorov zo 42 krajín, ktorí zaslali 2191 ilustrácií a 383 kníh. Medzinárodná porota pod vedením ilustrátora, spisovateľa a publicistu Antoni Josep Tàssiesa vybrala a ocenila to najlepšie z najlepšieho, crème de la crème. Desať renomovaných a erudovaných autorít udelilo hlavnú cenu Grand Prix BIB 2025, Zlaté jablká BIB 2025, Plakety BIB 2025 a v tomto ročníku štyri čestné uznania vydavateľstvám. Okrem nich udelila detská porota neštatutárnu Cenu detskej poroty. 
Držiteľkou hlavnej ceny Grand Prix BIB 2025 sa stala iránska ilustrátorka Noushin Sadeghian za ilustrácie v knihe Da’alova dcéra (Teherán, 2024). Irán sa tak so ziskom troch Grand Prix BIB, rovnako ako Japonsko, Francúzsko a Nemecko, zaradil medzi najúspešnejšie krajiny v histórii Bienále. Noushin Sadeghian zručne spája tradičnú maľbu hlboko zakorenenú v storočiach iránskej – perzskej histórie so sviežimi, modernými obrazmi. Hravé kompozície zvýrazňujú priestor vytvárajúci bezpečie pre fantáziu. 
Armando Fonseca García z Mexika (Zlaté jablko BIB 2025 za ilustrácie ku knihe Zviera v kameni, Col. del Sacramento, 2024) v ilustráciách kombinuje grafické prostriedky s kresbou a symboly s archaickými efektami vytvárajúc formu aj atmosféru evokujúce jaskynné maľby. 
Dale Blankenaar z Juhoafrickej Republiky (Zlaté jablko BIB 2025 za ilustrácie ku knihe Zázraky, Chengdu, 2024) silnými dynamickými kompozíciami zobrazuje opozitá a antagonizmy ako zvuk a ticho, pokoj a nebezpečenstvo, svetlo a tmu. Vyjadruje napätie umocnené kontrastom malých postáv pri veľkých „zázrakoch“. Na výstave prezentuje ilustráciu z druhej súťažnej knihy na Bienále Vták klamstiev (Barcelona 2024). 
Fanny Dreyer zo Švajčiarska (Zlaté jablko BIB 2025 za ilustrácie ku knihe Zbierky, Paríž, 2023) individuálnymi štýlmi a technikami, šitými na mieru jednotlivým príbehom siedmych detí vyjadruje harmonický vzťah človeka a prírody. 
Kun-Woong Park z Kórejskej Republiky (Zlaté jablko BIB 2025 za ilustrácie ku knihe Sewol 1994 – 2014, Soul, 2024) zobrazuje absolútne „nedetskú“ a „nerozprávkovú“ udalosť ako bolo tragické potopenie trajektu Sewol v roku 2014 citlivým spôsobom za pomoci pointilistických škvŕn a kontrastnej hry farieb. 
Peilong Liang z Číny (Zlaté jablko BIB 2025 za ilustrácie ku knihe Voda a atrament, tajomstvo farieb, Hangzhou, 2023) tradičnou technikou tušu a vody poeticky ukazuje kultúrne dedičstvo starej civilizácie. 
Plaketu BIB 2025 získali: Anna Cunha z Brazílie (za ilustrácie ku knihe Možno sa ti to podarí, Rio de Janeiro, 2023), Isabel Margarita Hojas Loret z Čile (za ilustrácie ku knihe Tkanie kruhu, Santiago de Chile, 2022), Xinyu Dong z Číny (za ilustrácie ku knihe Tanec malého leva, Hangzhou, 2024). Posledným držiteľom Plakety BIB 2025 je Peter Uchnár zo Slovenska (za ilustrácie ku knihe Gulliverove cesty, Bratislava, 2023), ktorý kontinuálne udržuje tradíciu ilustrovania reprezentatívnych a výpravných kníh, v jeho prípade uhrančivým a podmanivým štýlom kongeniálnym s textom. 
Čestné uznanie BIB 2025 boli udelené vydavateľstvám: Jensen Dalgaard (Dánsko) za výnimočnú kvalitu publikácie Signe Parkins: Per, Humi Publisher (Indonézia) za knihu Naidi Atika Zundaro: Môj otec je rybár, ako motiváciu pre vydavateľov v krajinách s menšou tradíciou vo vydávaní kníh pre deti a mládež, Osu Children’s Foundation (Ghana) za knihu Edmund Opare: Rybár a jeho žena a Ciranda na Escola (Brazília) za knihu Rodrigo Tridapalli Mafra: Strom kešu. 
Držiteľom Ceny detskej poroty sa stala Chiaki Okada z Japonska (za ilustrácie ku knihe Dve červené rukavičky).  

